P. Hrušovský, predseda NR SR: (2003-11-06):
(Hlasovanie.) Prítomných je 133 poslancov, za 103, proti 3, zdržalo sa 26, nehlasoval 1. Konštatujem, že Národná rada Slovenskej republiky vládny návrh zákona o pobyte cudzincov a o azyle schválila. Teraz poprosím pani poslankyňu Navrátilovú, vrátime sa k prerokúvaniu vládneho návrhu zákona o výkone práce vo verejnom záujme (tlač 345). Prerušili sme rokovanie hlasovaním o tomto bode programu. Pani poslankyňa Navrátilová navrhla v mene 30 poslancov prerokovať, vrátiť zákon do druhého čítania. Prosím, páni poslanci, prezentujme sa a hlasujme. (Hlasovanie.) Prítomných je 77 poslancov, za 76, zdržal sa 1. Návrh sme schválili. Panie poslankyne, páni poslanci, na základe schváleného návrhu otváram rozpravu o tomto bode programu. Chcem sa opýtať pánov poslancov, či sa chce niekto prihlásiť do rozpravy. Pani spoločná spravodajkyňa Navrátilová. Ďalšie prihlášky do rozpravy poslanci neuplatnili. Vyhlasujem skončenie možnosti prihlásiť sa do rozpravy ústne. Nech sa páči, pani spoločná spravodajkyňa. Ľ. Navrátilová, poslankyňa: Ďakujem za slovo. Pán predseda, pani kolegyne, páni kolegovia, predkladám návrh na doplnenie vládneho návrhu zákona o výkone práce vo verejnom záujme takto: 1. Názov zákona sa na konci dopĺňa takto: „a o zmene a doplnení zákona Slovenskej národnej rady č. 372/1990 Zb. o priestupkoch v znení neskorších predpisov“. 2. Doterajší text návrhu zákona sa označuje ako článok I. 3. Za § 12 sa vkladá nový § 13, ktorý znie: „(1) Ak fyzická osoba alebo právnická osoba upozorní zamestnávateľa na porušenie povinnosti alebo obmedzenia zamestnancov podľa tohto zákona, zamestnávateľ je povinný zistiť, či zamestnanec porušil povinnosti alebo obmedzenia a do 30 dní od prijatia upozornenia upozorniť túto právnickú osobu alebo fyzickú osobu s výsledkom, ako aj s prijatým opatrením. (2) Zamestnávateľ je povinný konať podľa odseku 1, ak písomné upozornenie je podpísané, je z neho zrejmé, kto ho podáva, akého porušenia povinnosti alebo obmedzenia zamestnanca sa týka, vrátane uvedenia skutočností, z ktorých možno odvodiť porušenie povinností alebo obmedzenia.“ 4. Doterajší § 19 a 20 vrátane nadpisov sa označujú ako § 14 a 15. 5. Za § 15 sa vkladá článok II, ktorý znie: „Zákon Slovenskej národnej rady č. 372/1990 Zb. o priestupkoch v znení neskorších predpisov.“ Za § 28 sa vkladá § 28a, ktorý vrátane nadpisu znie: „§ 28a – Priestupky na úseku výkonu práce vo verejnom záujme (1) Priestupku sa dopustí ten, kto pri výkone práce vo verejnom záujme podľa osobitného predpisu a) obsadí miesto vedúceho zamestnanca bez výberového konania alebo nedodrží pravidlá postupu, b) neinformuje zamestnancov a iné osoby o voľných pracovných miestach na výkon práce vo verejnom záujme a neumožní im uchádzať sa o tieto voľné pracovné miesta, c) nerozhodne o obsadení voľného pracovného miesta na základe posúdenia vhodnosti uchádzača, d) zaradí do vzájomnej priamej podriadenosti alebo nadriadenosti blízke osoby, e) ako štatutárny orgán alebo vedúci zamestnanec 1. zneužije informácie nadobudnuté v súvislosti a pri vykonávaní práce štatutárneho orgánu alebo vedúceho zamestnanca vo vlastný prospech alebo v prospech blízkych osôb alebo iných fyzických osôb alebo právnických osôb, 2. nezabezpečí hospodárne a účelné spravovanie a využívanie finančných zdrojov a zariadení, ktoré mu boli zverené, 3. sprostredkuje pre seba alebo inú fyzickú osobu alebo právnickú osobu obchodný styk so štátom, obcou, s vyšším územným celkom, so štátnym podnikom, štátnym účelovým fondom, Fondom národného majetku Slovenskej republiky a s inou právnickou osobou zriadenou štátom, s rozpočtovou organizáciou alebo s príspevkovou organizáciou, inou právnickou osobou zriadenou obcou, s rozpočtovou organizáciou alebo s príspevkovou organizáciou, inou právnickou osobou zriadenou vyšším územným celkom alebo s inou právnickou osobou s majetkovou účasťou štátu, Fondu národného majetku Slovenskej republiky, obce alebo vyššieho územného celku; to neplatí, ak táto činnosť vyplýva štatutárnemu orgánu alebo vedúcemu zamestnancovi z výkonu práce vo verejnom záujme, 4. požaduje alebo prijíma dary alebo iné výhody alebo navádza iného na poskytovanie darov alebo iných výhod v súvislosti a pri výkone práce vo verejnom záujme; to neplatí, ak ide o dary alebo iné výhody poskytované obvykle pri výkone práce vo verejnom záujme alebo na základe zákona alebo zamestnávateľom, 5. nadobúda majetok od štátu, obce, vyššieho územného celku alebo Fondu národného majetku Slovenskej republiky inak ako vo verejnej súťaži alebo vo verejnej dražbe s výnimkou, ak obec alebo vyšší územný celok zverejní podmienky nadobudnutia majetku, 6. zneužije výhody vyplývajúce z výkonu práce vo verejnom záujme, a to aj po skončení výkonu týchto prác, f) ako štatutárny orgán alebo ako vedúci zamestnanec poruší ďalšie povinnosti a obmedzenia, g) ako štatutárny orgán alebo ako vedúci zamestnanec podniká, vykonáva inú zárobkovú činnosť alebo je členom riadiacich, kontrolných alebo dozorných orgánov bez súhlasu zamestnávateľa alebo bez vyslania zamestnávateľom do riadiacich, kontrolných alebo dozorných orgánov, h) nedeklaruje svoje majetkové pomery, i) nekonal, ak bol upozornený fyzickou osobou alebo právnickou osobou na porušenie povinností alebo obmedzení zamestnancom. (2) Za priestupok podľa odseku 1 písm. a) a e) možno uložiť pokutu od 10 000 Sk do 20 000 Sk, za priestupok podľa odseku 1 písm. b), c), f), g) a i) pokutu od 5 000 Sk do 10 000 Sk a za priestupok podľa odseku 1 písm. d) a h) pokutu do 3 000 Sk.“ Poznámka pod čiarou k odkazu 3e) znie: „3e) Zákon č. .../2003 Z. z. o výkone práce vo verejnom záujme.“ V § 66 ods. 2 písm. d) sa za slovami „konaní“ vkladajú slová „alebo sa prijalo iné opatrenie podľa osobitného predpisu“ a za slovo „uložené“ sa vkladajú slová „prijaté“. Poznámka pod čiarou k odkazu 9) znie: „9) Napríklad Zákonník práce.“ 6. Doterajší § 21 vrátane nadpisu sa označuje ako čl. III. Odôvodnenie: Názov vládneho návrhu zákona sa navrhuje doplniť vzhľadom na vloženie čl. II, ktorý sa dotýka priestupkov na úseku výkonu práce vo verejnom záujme. Navrhovanou úpravou sa odstraňuje možný duplicitný postih zamestnanca za jedno porušenie povinností alebo obmedzenia zamestnancom. Do osobitnej právnej úpravy do zákona o priestupkoch sa navrhuje vyčleniť priestupok na úseku výkonu práce vo verejnom záujme. Zároveň sa správnemu orgánu umožňuje odložiť vec na základe úsudku, že opatrenie uložené zamestnávateľom je postačujúce. Ďakujem za slovo.